(૮) મુગટલાલ જોશી : જેમની વાણીમાં અધ્યાત્મના ઊંચા શિખરો સ્વર થયાં છે એવાં સૌરાષ્ટ્રના સંત કવ્યિત્રી ગંગાસતીના ‘વીજળીને ચમકારે મોતીડાં…’‚ ‘મેરુ રે ડગે પણ જેનાં મનડાં ડગે નૈં ને… ’‚ ‘શીલવંત સાધુને વારે વારે નમીએ પાન બાઈ !… ’‚ ‘કુપાત્રની આગળ વસ્તુ ન વાવીએ… ’ જેવાં ભજનોને પોતાના પોતાના અસલ પરંપરાગત સૂર‚ તાલ અને ઢાળમાં પ્રસ્તુત કરનારા જૂની પેઢીના ભજનિક સ્વ.શ્રી મુગટલાલ જોશીનો જન્મ તા. ૪.૪.૧૯ર૬માં મોરબી મુકામે બ્રાહ્મણ જ્ઞાતિમાં માતા લક્ષ્મીબાઈ અને પિતા નરભેરામભાઈ જોશીને ત્યાં થયેલો. બાળપણથી જ માતાના ભજનગાનના સંસ્કારો તેમના પર પડયા. મિડલ સ્કૂલ સુધી અભ્યાસ કર્યા પછી મોરબીમાં જ ધોબીની દુકાને કપડાંને ઈસ્ત્રી કરવા તથા ચાની હોટેલમાં જીવન નિર્વાહ માટે નોકરીએ કરી. સાથો સાથ ભજનગાનનો શોખ કેળવાતો રહ્યો. રાતોની રાતો ભજનમંડળીઓમાં જાગરણ કરે‚ પગે ચાલીને આજુબાજુના ગામડાંઓમાં ભજન સાંભળવા જાય. સંગીતનો શોખ વિકસતો રહ્યો‚ નાટક મંડળીઓમાં હારમોનિયમ વગાડવા અને ગીતો ગાવાની સાથે અભિનય કરવા પણ જાય. મોરબીથી ધ્રાગંધ્રા ગયા અને કેમિકલ ફેકટરીમાં નોકરી સ્વીકારી. ત્યાં પણ સંગીતની અને ભજનમંડળીઓની મહેફિલ જમાવતા રહ્યા અને એક ભજનિક તરીકેની ખ્યાતિ મેળવી. પછી તો રાજકોટ સુધી એમના ભજનગાનના કાર્યક્રમો થતા રહ્યા. આકાશવાણી રાજકોટમાં ભજનિક તરીકે પાસ થયા અને રેડિયો પરથી એમનાં ભજનો લહેરાતાં રહ્યાં. ઈ.સ.૧૯૬૧માં તાનપુરાવાદક તરીકે રાજકોટ રેડિયો ઉપર જોડાયા. પ્રાચીન ભજનવાણીના જુદા જુદા પ્રકારોને તેના અસલી ઢંગમાં રેડિયોના માધ્યમે પ્રસારિત કરતા રહ્યા ઈ.સ.૧૯૮૪ માં વયમર્યાદાને કારણે આકાશવાણીમાંથી નિવૃત્ત થયા ત્યાં સુધીમાં ભારતના અનેક પ્રાંતોમાં તેમના ભજનગાનના કાર્યક્રમો થતા રહેતા. ગ્રામોફોન રેકોર્ડઝ ઉપરાંત ‘ભક્ત પીપાજી’‚ ‘સંત તુલસીદાસ’‚ ‘સંત રોહીદાસ’ અને ‘અલખનિરંજન’ જેવાં ગુજરાતી ચલચત્રિમાં તેમને કંઠે ભજનો ગવાયાં છે‚ તો અનેક ઓડિયો કેસેટસ પણ પ્રકાશિત થઈ છે.